
B7‑0064/2012
Rezoluția Parlamentului European referitoare la stadiul în care se află propunerea privind planul multianual pentru stocul vestic de stavrid negru de Atlantic și pentru unitățile piscicole care îl exploatează (2011/2937(RSP))

Parlamentul European,

–
având în vedere propunerea adresată de Comisie Consiliului (COM(2009)0189) și articolul 37 din Tratatul CE, în temeiul căruia a fost consultat de către Consiliu (C7‑0010/2009),

–
având în vedere Comunicarea Comisiei către Parlamentul European și Consiliu intitulată „Consecințele intrării în vigoare a Tratatului de la Lisabona asupra procedurilor decizionale interinstituționale în curs de desfășurare” (COM(2009)0665),

–
având în vedere Tratatul privind funcționarea Uniunii Europene, în special articolul 43 alineatul (2),

–
având în vedere avizul Comitetului Economic și Social European din 17 martie 2010
,

–
având în vedere poziția sa adoptată în primă lectură la 23 noiembrie 2010 în vederea adoptării Regulamentului (UE) nr. .../2011 al Parlamentului European și al Consiliului de instituire a unui plan multianual pentru stocul vestic de stavrid negru de Atlantic și pentru unitățile piscicole care îl exploatează (COM(2009)0189 – C7-0010/2009 – 2009/0057(COD)), 

–
având în vedere Rezoluția sa din 25 februarie 2010 referitoare la Cartea verde privind reforma politicii comune în domeniul pescuitului (P7_TA(2010)0039),

–
având în vedere recenta propunere a Comisiei de regulament al Parlamentului European și al Consiliului privind politica comună în domeniul pescuitului (COM(2011)425),

–
având în vedere întrebările cu solicitare de răspuns oral adresate Comisiei și Consiliului referitoare la stadiul în care se află propunerea privind planul multianual pentru stocul vestic de stavrid negru de Atlantic și pentru unitățile piscicole care îl exploatează (B7‑0023/2012, B7-0024/2012),

–
având în vedere articolul 115 alineatul (5) din Regulamentul său de procedură,

A.
întrucât, în conformitate cu Planul de implementare adoptat la Summitul mondial al Organizației Națiunilor Unite desfășurat la Johannesburg în 2002, Uniunea Europeană s-a angajat să mențină sau să refacă stocurile de pește la niveluri care să producă randamentul durabil maxim, cu scopul de a realiza rapid obiectivele legate de stocurile epuizate și, în măsura posibilului, cel târziu până în 2015;

B.
întrucât, în conformitate cu articolul 2 din Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (PCP), aceasta din urmă este menită să asigure o exploatare a resurselor acvatice vii care să ofere condiții economice, de mediu și sociale durabile;

C.
întrucât stocul vestic de stavrid negru este, din punct de vedere economic, cel mai important stoc de stavrid negru din apele Uniunii;

D.
întrucât în aprilie 2009 Comisia a propus un plan de gestionare (COM(2009)189) bazat pe activitatea pregătitoare a Consiliului consultativ regional pentru stocurile pelagice și pe recomandarea Consiliului Internațional pentru Explorarea Apelor Maritime (ICES) și a Comitetului științific, tehnic și economic pentru pescuit (CSTEP);

E.
întrucât planurile multianuale reprezintă o piatră de temelie a PCP și un instrument de conservare fundamental prin care se stabilesc prevederile generale necesare pentru îndeplinirea obiectivelor PCP și întrucât acestea trebuie, prin urmare, adoptate în cadrul procedurii legislative ordinare, în conformitate cu articolul 43 alineatul (2) din TFUE;

F.
întrucât informațiile de natură biologică referitoare la stocul vestic de stavrid negru nu sunt suficiente pentru a evalua stocul pe deplin; întrucât, cu toate acestea, recomandarea CSTEP indică faptul că o normă de control al exploatării bazată pe tendința abundenței icrelor ar permite o gestionare sustenabilă a stocului; întrucât norma de control al exploatării ar trebui să se bazeze în egală măsură pe recomandările de precauție emise pentru condiții medii de recrutare și pe capturile totale admisibile recente adaptate în funcție de un factor care să reflecte tendințele recente ale abundenței stocului măsurate cu ajutorul producției de icre;

G.
întrucât stabilirea și alocarea posibilităților de pescuit în cadrul politicii comune din domeniul pescuitului au un impact direct asupra situației socioeconomice a flotelor de pescuit ale statelor membre, în special a flotelor mici de coastă;

H.
întrucât Consiliul nu își poate rezerva competența de a adopta în mod unilateral parametrii definiți în propunere privind stabilirea capturilor totale admisibile, deoarece aceștia sunt componente-cheie ale propunerii de plan pe termen lung; 

I.
întrucât Parlamentul a introdus, în poziția sa în primă lectură, un anumit grad de flexibilitate pentru Consiliu în ceea ce privește modul de calcul al cantității totale prelevate, în conformitate cu normele de exploatare stabilite în mod științific, cu scopul de a facilita obținerea unei soluții de compromis și de a contribui la o abordare constructivă și pozitivă cu privire la propunerea legislativă;

J.
întrucât trimiterile și parametrii de natură biologică ce fac parte din norma de exploatare ar trebui să respecte cea mai recentă recomandare științifică, iar Comisia ar trebui să aibă competența de a adopta acte delegate în conformitate cu articolul 290 din TFUE în ceea ce privește modificările anumitor trimiteri și parametri de natură biologică incluși în norma de exploatare și pentru a putea reacționa rapid la schimbări,

1.
subliniază că obiectivul planului este acela de a menține biomasa stavridului negru vestic la un nivel care să asigure exploatarea sustenabilă a acestuia și să ofere randamentul cel mai ridicat pe termen lung;

2.
consideră că norma de control al exploatării ar trebui să se bazeze în egală măsură pe recomandările de precauție și pe capturile totale admisibile recente adaptate în funcție de un factor care să reflecte tendința recentă a abundenței stocului măsurate cu ajutorul producției de icre;

3.
subliniază că normele de control al exploatării reprezintă elemente de bază ale planurilor multianuale care trebuie decise în cadrul procedurii legislative ordinare;

4.
subliniază că planurile de gestionare pe termen lung care se aplică în cazul cât mai multor stocuri de pește sunt fundamentale pentru conservarea stocurilor de pește, astfel cum a subliniat Comisia în propunerea sa de reformare a politicii comune în domeniul pescuitului;

5.
subliniază că, în interesul obținerii unui stoc de pește durabil, trebuie să se depășească impasul interinstituțional actual și să li se permită operatorilor din domeniul pescuitului să își planifice mai bine în avans activitățile;

6.
îndeamnă Comisia să ia mai multe inițiative în vederea susținerii unui dialog politic între cele trei instituții cu scopul de a clarifica care sunt rolurile acestora în procesul decizional și de a aborda problema privind viitoarea structură a planurilor de gestionare multianuale;

7.
îndeamnă Comisia să ia rapid măsuri, astfel cum s-a menționat și s-a promis cu mai multe ocazii, pentru a preveni alte blocaje interinstituționale în legătură cu viitoarele planuri de gestionare pe termen lung;

8.
îndeamnă Consiliul să-și prezinte poziția referitoare la propunerea privind planul multianual pentru stocul vestic de stavrid negru de Atlantic pentru a permite Parlamentului să demareze cea de-a doua lectură și să realizeze progrese în această privință;

9.
încredințează Președintelui sarcina de a transmite prezenta rezoluție Consiliului și Comisiei spre informare.

�   JO C354, 28.12.2010, p. 68.

